钦定古今图书集成/明伦汇编/官常典/第785卷 > 张若谷
## 钦定古今图书集成/明伦汇编/官常典/第785卷 > 张若谷

按《宋史》本传：“‘若谷，字德繇，南剑沙县人。进士及第，为
巴州军事推官。会蜀寇掠邻郡，若谷摄州事，率众为
守御备，贼乃引去。调全州军事推官。入见，真宗识其
名，顾曰：‘是尝在巴州御贼者耶’？特改大理寺丞，知濛
阳县。三司言广宁监岁铸缗钱四十万，其主监宜择
人’。乃以命若谷。岁馀，所铸赢三十万缗，擢知处州，历”
江湖、淮南、益州路转运使，江淮制置发运使，入为三
司度支、盐铁副使，累迁右谏议大夫、知并州。先是，麟
府岁以缯锦市蕃部马，前守辄罢之。若谷以谓“互市
所以利戎落而通边情，且中国得战马，亟罢之则猜
阻不安。”奏复市如故，而马入岁增。提举诸司库务，权
判大理寺，进枢密直学士，历知澶州、成德军、扬州、江
宁府，入知审官院，纠察在京刑狱，知通进银台司、应
天府，改龙图阁学士，徙杭州。会岁饥，斥馀廪为糜粥
赈救之。权判吏部流内铨、知洪州，累官至尚书左丞
致仕。若谷素为宰相张士逊引拔，然所至亦自有循
良迹，不激讦取名云。